Nr. ............/.......................2021

**REFERAT DE APROBARE**

**pentru modificarea şi completarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului nr. 1287/2018**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin privind modificarea şi completarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului nr. 1287/2018.***

Baza legală a proiectului de ordin supus aprobării o constituie prevederile art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat, *”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.” ;

*Ghidul de finanțare a Programului privind instalarea de sisteme fotovoltaice pentru producerea de energie electrică, în vederea acoperirii necesarului de consum și livrării surplusului în rețeaua națională* a fost aprobat prin Ordinul viceprim-ministrului, ministrului mediului nr. 1287/2018, publicat în Monitorul Oficial al României, Partea I, nr. 1061 din 14 decembrie 2018 și a suferit modificări și completări prin Ordinul nr. 232/2019, Ordinul nr. 856/2019 și Ordinul nr. 121/2021.

Ținând cont de problemele întâmpinate în sesiunea precedentă a programului și având în vedere și celelalte modificări apărute pe parcursul derulării acesteia, s-a constatat necesitatea modificării și completării Ghidului de finanțare, prin înlocuirea anexei la Ordinul ministrul mediului nr. 1287/2018 cu anexa la prezentul ordin, inclusive pentru o parcurgere mai ușoară a textului și pentru facilitarea înțelegerii prevederilor ghidului.

Printre modificările la actualul ghid de finanțare și care fac obiectul prezentei anexe se regăsesc:

- clarificarea acceptării certificatelor de atestare fiscală privind obligațiile de plată atât către bugetul de stat, cât și către bugetul local, emise de autoritățile competente prin servicii online;

- actualizarea indicatorului de performanță a programului;

- introducerea etapei de depunere a clarificărilor și completărilor (pentru documentele deja depuse) în cazul în care acestea sunt necesare în cadrul etapei de evaluare a cererilor de finanțare;

- permiterea înscrierii în aplicația informatică până la 150% din bugetul alocat programului;

- relaxarea caracteristicilor tehnice ale sistemelor fotovoltaice ce pot fi finanțate prin program;

- digitalizarea procesului de decontare;

- eliminarea obligativității prezentării Avizului tehnic de racordare, rămânând obligația depunerii certificatului de racordare;

- eliminarea unor documente justificative necesare decontării;

- corelarea contractului de finanțare nerambursabilă cu prevederile O.U.G. nr. 196/2005 privind Fondul pentru mediu, referitoare la recuperarea finanțării;

- alte corelări și actualizări.

Anexa la prezentul ordin se aplică cererilor de finanțare depuse după publicarea ordinului în Monitorul Oficial al României. Prin excepție, modificările prevăzute la art. 25 alin. (2) din anexa la prezentul ordin se aplică inclusiv proiectelor în derulare la data publicării ordinului în Monitorul Oficial al României.

Proiectul de Ghid de finanțare astfel cum este înaintat prin prezentul Referat a fost avizat în ședința Comitetului Director al Administrației Fondului pentru Mediu din 09.11.2021.

Pentru motivele invocate, vă rugăm să aprobați ***proiectul de ordin privind modificarea şi completarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului nr. 1287/2018.***

**PREȘEDINTE,**

**Fülöp Lóránd-Árpád**

Șef Serviciul Analiză și Avizare – DJ,

Andreea Coman